recursal/SuperWikiNEXT-32B huggingface dataset:
מזרקת הספינה (פונטנה דלה בארקאצ'ה), לרגלי המדרגות הספרדיות, בהמשך - ויה קונדוטי.
**ויה קונדוטי** (באיטלקית: **Via Condotti**), או בשמו הרשמי **ויה דיי קונדוטי** (**Via dei Condotti**) הוא אחד הרחובות הידועים בעיר רומא, בירת איטליה.

הרחוב עבר בתוואי הרחוב הנוכחי כבר בתקופת האימפריה הרומית - הרחוב קישר בין ויה פלאמיניה הקדומה לעבר הטיבר ומעברה השני של הדרך, לגבעת פינקיו. 

כיום מקשרת הדרך בין המדרגות הספרדיות לויה דל קורסו. הרחוב נקרא על שם התעלות שהביאו מים למרחצאות אגריפה שנבנו על ידי מרקוס ויפסניוס אגריפה.

הרחוב, הנמצא ברובע קמפו מרציו, ידוע בחנויות האופנה היוקרתיות המצויות בו, וכן במיקומו של קפה גרקו - בית הקפה העתיק ביותר ברומא, שנוסד ברחוב בשנת 1760. חנויות אופנה היוקרתית ממוקמות ברחוב למעלה ממאה שנים, מאז הקמת החנות של בית האופנה בולגארי ברחוב בשנת 1905. בתי אופנה נוספים להם חנויות ברחוב הם ולנטינו גאראווני, הרמס, ג'ורג'יו ארמני, קרטייה ופראגאמו, ולמעצבת האופנה לאורה ביאג'וטי משרדים ברחוב.

ולנטינו החל בשנת 1989 בהליכים משפטיים במטרה למנוע פתיחת סניף של רשת מקדונלד'ס בסמוך לרחוב על מנת לשמור על המראה האליטיסטי של הרחוב, אולם נכשל במאבק זה.

ברחוב התגוררו אישים רבים ובהם גוליילמו מרקוני, ממציא הרדיו, שהתגורר בבית מספר 11 עד מותו בשנת 1937.

קישורים חיצוניים
----------------

ויקישיתוף מדיה וקבצים בנושא **ויה קונדוטי** בוויקישיתוף

הערות שוליים
------------

1. ↑  רחובות הקניות של רומא
2. ↑  ההיסטוריה של מקדונלד'ס

|  |  |
| --- | --- |
| בקרת זהויות עריכת הנתון בוויקינתונים | 
* GND: 4220179-2
* VIAF: 239068307
* WorldCat (עם VIAF): 239068307

 |
**קאנה** (אנגלית: **Canna**) הוא האי המערבי ביותר מבין ארכיפלג האיים הקטנים באיים ההברידיים הפנימיים שבסקוטלנד. הוא מחובר לאי השכן **סאנדי** על ידי דרך ושרטון בשעות שפל. אורכו 7 קילומטר ורוחבו 1.5 קילומטר. האי שייך ל"נאמנות הלאומית של סקוטלנד" מאז 1981 ומנוהל כחווה וכאזור שימור.

כמו האיים ויסט הדרומי ובארה היה האי קאנה באופן מסורתי קתולי ברובו משום שהוא היה אחד המקומות המעטים אליו היו יכולים קתולים לברוח מהרפורמציה הסקוטית. במהלך המחצית השנייה של המאה ה-20 הייתה באי אוכלוסייה די יציבה של 20-30 תושבים, אך במפקד של שנת 2001 נשארו בו רק 12 תושבים (יחד עם האי סאנדי).

החיים באי
---------

ישנם כ-20 מבנים על האי, ביניהם שלוש כנסיות, חדר תה ומשרד דואר (שהיה פעם סככת גן). האי מבודד ותושביו חייבים לקנות את מצרכיהם ביבשת. יש באי חיבור טלפוני וגישה לאינטרנט, אך אין כיסוי לטלפונים סלולרים. באי אין פשיעה בכלל אך שוטר מגיע פעמיים בשנה מהיבשה, בעיקר כדי לבדוק רישיונות נשק. הרופא הקרוב ביותר נמצא באי אג והוא מבקר בקאנה פעם בחודש. הדרכים באי לא סלולות והן בבעלות פרטית, לכן הרכבים המקומיים לא צריכים לשלם מס דרך.

נמל טבעי גדול נוצר בין קאנה לסאנדי. המזח בקאנה ובשאר האיים הקטנים שופץ והוגדל בשנת 2005 והוא משמש למעבורת המחברת בין קאנה, רום, אג ומאק ליבשת.

הטבע באי
--------

קאנה ידועה בשל עופות הים שלה, ביניהם יסעורים מצויים ותוכי ים. באי שוכנים גם מספר מינים נדירים של פרפרים ובמים ניתן למצוא דולפינים ולווייתנים קטנים. בשנים האחרונות גדלה אוכלוסיית חולדות החוף גדלה ל-10,000 פרטים וגרמה לבעיות רבות לתושבי האי וגם לעופות המקומיים.

הריסות טירת קורוגון בצד המזרחי של קאנה
תמונת פנורמה של קאנה מגבעת **קומפאס** לכיוון האי רם

קישורים חיצוניים
----------------

ויקישיתוף מדיה וקבצים בנושא **קאנה** בוויקישיתוף
* 

* אתר האינטרנט הרשמי של קאנה

| האיים ההברידיים |
| --- |
| ההברידיים הפנימיים | אג • אורונסיי • אסקריב • איילה • איזיי • ג'ורה • גיה • טירי • טרשניש • איונה • ליזמור • מאל • מאק • סאמר • סוי • סטאפה • סלייט • סקאי • קאנה • קארה • קול • קולונסיי • האיים הקטנים • קראולין • קררה • ראזיי • רום | מפת האיים ההברידייםמפת האיים ההברידיים |
| ההברידיים החיצוניים | אריסקיי • בארה • בנבקולה • ברנראי • ברנרה • ויסט הדרומי • ויסט הצפוני • לואיס והאריס • סנט קילדה • סקאלפיי • פלאנן • רוקול |

|  |  |
| --- | --- |
| בקרת זהויות עריכת הנתון בוויקינתונים | 
* GND: 4229241-4
* VIAF: 247715005
* WorldCat (עם VIAF): 247715005

 |
פירוש נוסף ערך זה עוסק במושג בתורת ההסתברות. אם התכוונתם לנקודה במרחב-זמן, ראו 4-וקטור; אם התכוונתם להתרחשות מציאותית מוגדרת, ראו אירוע.
בתורת ההסתברות, **מאורע** הוא מצב שניתן לייחס לו הסתברות. באופן פורמלי יותר, **מאורע** הוא קבוצה השייכת לסיגמא-אלגברה שעליה מוגדרת מידת הסתברות.

הגדרה פורמלית
-------------

בהינתן מרחב הסתברות {\displaystyle (\Omega ,{\mathcal {F}},\Pr )}, קבוצה {\displaystyle E\in {\mathcal {F}}} נקראת מאורע. קבוצת כל המאורעות {\displaystyle {\mathcal {F}}} היא סיגמא-אלגברה, ולעיתים מכונה "שדה המאורעות".

לפי אקסיומות ההסתברות, לכל מאורע E מתקיים {\displaystyle 0\leq \Pr(E)\leq 1}.

דוגמה
-----

נבחן את המקרה של הטלת קובייה הוגנת. מרחב המדגם של הטלת קובייה הוא המרחב האחיד {\displaystyle \{1,2,3,4,5,6\}}. כל תת-קבוצה של קבוצה זו הוא מאורע. בעזרת העובדה שלכל תוצאה סיכוי של {\displaystyle 1/6} להתקבל ובזכות הסיגמא-אדיטיביות של פונקציית ההסתברות נוכל לחשב את ההסתברות לכל מאורע:

* המאורע "תוצאת ההטלה היא 6" הוא הקבוצה {\displaystyle \{6\}} וההסתברות שלו היא {\displaystyle 1/6}.
* המאורע "תוצאת ההטלה זוגית" הוא הקבוצה {\displaystyle \{2,4,6\}} וההסתברות שלו היא {\displaystyle 1/2}.
* המאורע "תוצאת ההטלה היא {\displaystyle 7}" הוא הקבוצה הריקה (כי {\displaystyle 7} אינו במרחב מדגם) וההסתברות שלו היא {\displaystyle 0}.
* המאורע "תוצאת ההטלה היא מספר" הוא הקבוצה {\displaystyle \{1,2,3,4,5,6\}} שהיא מרחב המדגם כולו וההסתברות שלו היא 1.

תכונות
------

כאשר מרחב המדגם הוא בדיד (דיסקרטי), כלומר הוא סופי או בן מנייה, מספיק להגדיר את ההסתברות לכל מאורע פשוט, דהיינו לכל יחידון במרחב המדגם, כדי להגדיר את ההסתברות של כל תת-קבוצה של מרחב המדגם. על כן במרחב שכזה ניתן להגדיר את שדה המאורעות להיות קבוצת החזקה של מרחב המדגם. לעומת זאת, במרחבים אחרים כגון הישר הממשי לא תיתכן מידת הסתברות המוגדרת לכל תת-קבוצה של המרחב, ולכן ביחס למידת הסתברות נתונה, לא כל תת-קבוצה היא מאורע.

לכל מאורע E קיים מאורע משלים {\displaystyle E^{c}} שהוא קבוצת המשלים של המאורע ביחס למרחב המדגם. מהגדרת פונקציית ההסתברות נובע כי {\displaystyle \Pr(E^{c})=1-\Pr(E)}.

זוג מאורעות {\displaystyle A,B} נקראים בלתי תלויים ביחס למידת הסתברות נתונה, אם מתקיים {\displaystyle \Pr(A\cap B)=\Pr(A)\cdot \Pr(B)}. המשמעות היא שהתרחשות אחד איננה משפיעה על התרחשות השני. אם השוויון לא מתקיים המאורעות נקראים תלויים.

בהינתן שני מאורעות {\displaystyle A,B} כאשר B מאורע לא זניח ({\displaystyle \Pr(B)>0}), ניתן להגדיר את ההסתברות המותנית {\displaystyle \Pr(A\mid B)={\frac {\Pr(A\cap B)}{\Pr(B)}}}. הסתברות זו משקפת את הסיכוי שמאורע A יתרחש בהינתן ש-B התרחש.

קישורים חיצוניים
----------------

| מיזמי קרן ויקימדיה |
| --- |
| ויקיספר ספר לימוד בוויקיספר: **הסתברות/מבוא/המודל ההסתברותי** |
| ויקישיתוף תמונות ומדיה בוויקישיתוף: **מאורע** |

* מאורע, באתר MathWorld (באנגלית)
בתורת ההסתברות, ה**משלים** של מאורע כלשהו A, אותו נהוג לסמן בתור ′A,‏ Ac או A, הוא המאורע שבו A לא מתרחש. צמד המאורעות A ו-A הם ממצים ומוציאים זה את זה, כלומר: בוודאות אחד מהם יתרחש, אבל לא ייתכן ששניהם גם יחד יתרחשו (במונחים של תורת הקבוצות: האיחוד שלהם הוא כל המאורעות האפשריים והחיתוך שלהם הוא הקבוצה הריקה). בהינתן מאורע כלשהו, המאורע והמשלים שלו יחדיו מגדירים ניסוי ברנולי: האם המאורע קרה או לא?

לדוגמה, אם מטילים מטבע רגיל, התוצאה יכולה להיות אחת משתיים: או שהוא יראה "עץ" או שהוא יראה "פלי". מכיוון ששתי תוצאות אלו כוללות את כל האפשרויות שייתכנו, וגם לא ייתכן ששתיהן יתרחשו בו-זמנית, אז כל אחת מהן היא משלים של התוצאה השנייה. ניתן גם לומר שמבחינה לוגית "פלי" שקול ל"לא-עץ" וש"עץ" שקול ל"לא-פלי".

דוגמה נוספת: אם מאורע A הוא: "מחר יירד גשם או ברד או שלג", אז המאורע המשלים A הוא: "מחר לא יירד לא גשם, לא ברד ולא שלג".

כלל המשלים
----------

בעת ביצוע ניסוי, כלל ההסתברויות של כל המאורעות האפשריים שיכולים לקרות בניסוי חייב להסתכם ל-1, כלומר: מאורע כלשהו חייב להתרחש. מצד שני, מאורע והמשלים שלו לא יכולים לקרות שניהם. מכאן נובע שההסתברות להתרחשות A היא 1 פחות ההסתברות להתרחשות A :

{\displaystyle P(A^{c})=1-P(A)}
לדוגמה: 

אם: {\displaystyle P(A)=68.7\%}

אז: :{\displaystyle P(A^{c})=100\%-68.7\%=31.3\%}

חשוב לציין שהכלל תקף רק אם אכן מדובר במאורעות משלימים. לדוגמה, המאורע "תוצאת הקובייה תהיה 3" והמאורע "תוצאת הקובייה תהיה 4" מקיימים את התכונה שהחיתוך ביניהם הוא הקבוצה הריקה, אבל הם לא מכילים את כל המאורעות באפשריים (שכן תוצאת הקובייה יכולה להיות גם 6,5,2,1). דוגמה נוספת: המאורע "תוצאת הקובייה תהיה גדולה מ-2" והמאורע "תוצאת הקובייה תהיה קטנה מ-5" אמנם כוללות את כל התוצאות האפשריות, אך יש גם חפיפה ביניהן (שני המאורעות יתרחשו יחדיו אם התוצאה תהיה 3 או 4), לכן הכלל לא תקף גם במקרה זה.

ראו גם
------

* לא (לוגיקה)
* XOR
* התפלגות ברנולי
* משלים (מתמטיקה)

קישורים חיצוניים
----------------

* אירוע משלים, במילון "מעות"
* סטטיסטיקה למתחילים: מאורעות משלימים, באתר "מיטב לימוד עצמי"
**מאוריסיו פלנקאוסקאס קורדיירו** (בפורטוגזית: **Mauricio Plenckauskas Cordeiro**; נולד ב-31 בדצמבר 1992) הוא כדורגלן ברזילאי המשחק בעמדת החלוץ.

קריירה
------

קורדיירו התחיל את הקריירה שלו בקבוצות כדורגל מהליגות המשניות בברזיל הוא התחיל לשחק בגרמיו ברוארי ומשם עבר לאבאי ולאחר מכן חתם במיראסול.

ב-7 בינואר 2016 חתם בעירוני קריית שמונה מליגת העל. הושאל ב-21 בינואר למ.ס. אשדוד, הבקיע שבעה שערים ב-14 משחקים וסייע לקבוצה להעפיל לליגת העל. קורדיירו חזר לעירוני קריית שמונה ב-30 ביוני 2016.

ב-24 בדצמבר 2016 כבש את שערו הראשון בליגת העל, במשחק בו ניצחה קריית שמונה את בית"ר ירושלים בתוצאה 0–2.

ב-20 ביוני 2017 חזר לקנדציה שנייה במ.ס אשדוד וחתם במדיה לשלוש עונות.

ב-24 באוגוסט 2018 חזר לברזיל וחתם בוויטוריה מהליגה הראשונה. ב-4 באוגוסט 2019 חתם בנאה סלמיס פמגוסטה הקפריסאית.

ב-11 באוגוסט 2020 חזר לישראל וחתם בהפועל עפולה מהליגה הלאומית.

ב-19 בינואר 2021 חתם בהפועל ירושלים מהליגה הלאומית. ב-30 במרץ הבקיע את שער הבכורה שלו בקבוצה, בתיקו 1-1 מול הפועל רמת גן.

קישורים חיצוניים
----------------

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway

הערות שוליים
------------

1. ↑  מתחזקת: מאוריסיו מצטרף להפועל ירושלים, באתר ONE‏, 19 בינואר 2021
**ריינר שטאהל** (בגרמנית: **Reiner Stahel**;‏ 15 בינואר 1892 – 30 בנובמבר 1955) היה קצין גרמני אשר פיקד על כוחות במלחמת העולם השנייה. הוא ידוע בעיקר בשל נסיגתו מווילנה ובפיקוד על חיל המצב של ורשה במהלך מרד ורשה ב-1944. הוא נעצר על ידי ה-NKVD ברומניה, ובילה את שארית חייו בשבי הסובייטי.

ביוגרפיה
--------

### ראשית חייו

שטאהל נולד ב-15 בינואר 1892 בבילפלד. הוא התגייס לצבא הגרמני בשנת 1911 והצטרף לרגימנט הרגלים ה-130 (לורן ה-1), עמו לחם במהלך במהלך מלחמת העולם הראשונה. לאחר המלחמה, הוא עבר לפינלנד והצטרף לצבא הפיני שהשתתף במלחמת האזרחים הפינית.

ב-1933 נסע לגרמניה הנאצית שם עבד במשרד התעופה של הרייך, ולאחר מכן פיקד על גדודי נ"מ שונים של הלופטוואפה.

### מלחמת העולם השנייה

בסוף מרץ 1941 מונה שטאהל למפקד רגימנט הנ"מ ה-34 (דיוויזיית הנ"מ ה-18), שלחם במהלך מבצע ברברוסה בהתקפה על מרכז רוסיה. ב-18 בינואר 1942 הוא קיבל על פעולותיו את עיטור צלב האבירים של צלב הברזל, וב-1 במרץ 1942 הוא הועלה לדרגת אוברסט. באפריל 1942 הוא מונה למפקד רגימנט הנ"מ ה-99 בגזרה הדרומית של החזית המזרחית, ובספטמבר 1942 הוא מונה למפקד דיוויזיית השדה של הלופטוואפה ה-4. במהלך הקרב על סטלינגרד, שטאהל פיקד על צוות קרב בחלק הדרומי של החזית המזרחית, וב-4 בינואר 1943 קיבל על פעולותיו תוספת עלי אלון לעיטור צלב האבירים של צלב הברזל. ב-21 בינואר 1943 הועלה לדרגת גנרל מיור ולאחר מכן הועבר לצי האוויר ה-4.

בסוף מאי 1943 הוא מונה למפקד חטיבת הנ"מ ה-22 החדשה באיטליה והופקד על ההגנה על מצר מסינה. לאחר הנסיגה הגרמנית מסיציליה וכניעתה של איטליה, מונה שטאהל למפקד הצבאי של רומא בספטמבר 1943.

ביולי 1944 פיקד על חיל המצב של וילנה במהלך מתקפת וילנה והצליח לדחות את תפיסת העיר על ידי הצבא האדום. על מאמציו, ב-28 ביולי 1944, הוענק לו תוספת חרבות לעיטור צלב האבירים של צלב הברזל והועלה לדרגת גנרל לויטננט.

שטאהל הועבר לוורשה, שם היה אמור להגן על העיר מפני הצבא האדום המתקדם. עם זאת, המתקפה הסובייטית הופסקה. במקום זאת, ב-1 באוגוסט החל מרד ורשה על ידי הארמייה קריובה הפולני. ביום הראשון של המרד, שטאהל הוקף במטה שלו בארמון הסקסוני, והוא איבד שליטה על המצב. ב-4 באוגוסט ניתן הפיקוד על הכוחות הנאצים בוורשה למפקד הוואפן-אס-אס אריך פון דם באך-צלבסקי וכוחותיו של שטאהל הוכפפו למפקד החדש. עד 7 באוגוסט הגיעה חטיבת דירלוונגר לעמדות של שטאהל במרכז העיר, למרות שהוא לא שב לפקד על חיל המצב של העיר.

בסוף אוגוסט 1944, בעקבות ההפיכה ברומניה, שלח הפיקוד העליון של הוורמאכט את שטאהל לבוקרשט כמפקד קרבי. שטאהל נלקח בשבי על ידי הסובייטים יחד עם הגנרל אלפרד גרסטנברג לאחר מספר ימים, ושהה במחנות שונים עד מותו.

### אחריתו

בשבי, הוא נעצר באוגוסט 1951 על ידי המשרד לביטחון המדינה של ברית המועצות כפושע מלחמה. בפברואר 1952, בית הדין הצבאי של הק.ג.ב. גזר עליו 25 שנות מאסר.

ריינר שטאהל מת מהתקף לב ב-30 בנובמבר 1955 במחנה שבויים 5110/48 וויקובו ליד איוואנובו ונקבר בבית הקברות הצבאי בצ'רנזי הסמוך.

קישורים חיצוניים
----------------

ויקישיתוף מדיה וקבצים בנושא **ריינר שטאהל** בוויקישיתוף

הערות שוליים
------------

1. 1 2  Władysław Bartoszewski; Muzeum Powstania Warszawskiego (2004). *Dni walczącej stolicy : kronika Powstania Warszawskiego* (בפולנית). Warszawa: Muzeum Powstania Warszawskiego, Świat Książki. ISBN 978-83-7391-679-1.

|  |  |
| --- | --- |
| בקרת זהויות עריכת הנתון בוויקינתונים | 
* GND: 1049483219
* NLP: A29386184
* VIAF: 18263296
* WorldCat: viaf-18263296

 |
**הבחירות הכלליות ביפן** נערכו באימפריה היפנית ב-30 באפריל 1942 לבחירת חברי בית הנבחרים של יפן. אלו היו הבחירות היחידות שנערכו ביפן במהלך מלחמת העולם השנייה. בתקופה זו, איבד בית הנבחרים כל כוח פוליטי, והיה נתון למרותה של הדיקטטורה הצבאית ששלטה באימפריה היפנית באותה התקופה.

הליך זה, שהחל בתקרית מוקדן בו הצבא היפני הקיסרי (ובפרט, צבא קוואנטונג) פלשו למנצ'וריה ללא אישור של הקבינט. ב-1932 מונה האדמירל סאיטו מקוטו לראש הממשלה, אך רק מעטים מחברי המפלגות שהיו בבית הנבחרים היו בעלי תפקידים משמעותיים בממשלה. לאחר כמה שנים, הפך הצבא את יפן למדינה חד מפלגתית תחת משטר צבאי דה פקטו. בבחירות אלו רק מפלגת טאיסיי יוקוסאנקאי ו"עצמאיים" בחסות הצבא הקיסרי יכלו להתמודד בבחירות.

אחוז ההצבעה בבחירות היה גבוה בצורה יוצאת דופן ועמד על כ-83.1%.

רקע
---

ממשלתו של ראש הממשלה, הידקי טוג'ו מיתגה את הבחירות כ"בחירות להבעת תמיכה במלחמה המזרח אסיאתית הגדולה", הבחירות נערכות ימים ספורים לאחר הפשיטה של דוליטל, בה לראשונה במסגרת המלחמה הפציצו כוחות של ארצות הברית את שטחה היבשתי של יפן.

ב-1940, כל המפלגות הפוליטיות נאלצו להתאחד עם מפלגת הטאיסיי יוקוסאנקאי שלפני הקמתה, הייתה ארגון פשיסטי יפני שנוצר על ידי ראש ממשלת יפן פומימרו קונואה. כל מפלגה אחרת ובפרט מפלגות שמאל ומפלגות אנטי-מלחמתיות היו בלתי חוקיות מאז 1940 והן לא יכלו להריץ אף מועמד בבחירות. בנוסף לכך, פעילים קומוניסטים ופעילים אנטי-צבאיים נעצרו ולא הורשו לרוץ כעצמאיים.

תוצאות
------

על אף שהמפלגה זכתה ב-381 מתוך 466 המושבים הניתנים לבחירה, היו מספר עצמאים שהצליחו להיכנס לבית הנבחרים, בהם כמה מועמדים שאינם מאושרים הצליחו לזכות במושבים בבחירות, בין מועמדים אלו היו איצ'ירו הטויאמה (שלאחר כניעת האימפריה היפנית והקמת יפן המודרנית שימש כראש הממשלה, הטויאמה הוא סבו של ראש הממשלה היפני לשעבר, יוקיו הטויאמה שכיהן בתחילת שנות ה-2000 בתפקיד), טקאו מיקי (שכיהן אף הוא בתפקיד ראש הממשלה בימי יפן המודרנית) ופוליטיקאים בכירים נוספים שעתידים לכהן בתפקידי מפתח בפוליטיקה היפנית.

למרות כל זאת, כמעט על מועמדי מפלגת טאיסיי יוקוסאנקאי הצליחו להיבחר לתפקיד ללא תחרות במחוז הבחירה שלהם. אחת הסיבות לניצחון המפלגה מלבד ההגבלות הקשות שהוטלו על אויבה הפוליטיים הייתה התמיכה הציבורית הנרחבת של העם היפני במלחמה. למרות שיפן הפכה באופן רשמי למדינה חד מפלגתית ואף התנהלה לעיתים קרובות ככזאת, מפלגת טאיסיי יוקוסאנקאי התפלצה לפלגים רבים, שחלקם הפכו לביקרותיים כלפי הממשלה ככל שהמלחמה נמשכה ומצבה של יפן החלה להידרדר.

קישורים חיצוניים
----------------

ויקישיתוף מדיה וקבצים בנושא **הבחירות הכלליות ביפן 1942** בוויקישיתוף
שיטפון בעין ירקעם, ינואר 2015
**עין ירקעם** הוא מעיין עונתי הנובע בחלק העליון של נחל חתירה, ממזרח למכתש הגדול. המעין נובע בעיקר בחורף. בעונה זאת, עולה מפלס מי התהום אל מעל גובה הקרקע ("תמילה"). לרוב מימיו מוצפים גם במי גשם ושיטפונות, וממלאים גב גדול לעומק של עד 5 מטרים. לקראת סוף הקיץ נשארים מים מעטים רק בחלקו התחתון של הגב וחלקו העליון מתייבש, אך מי התהום של המעיין נותרים יחסית גבוהים ובעלי החיים מהאזור מצליחים להגיע אליהם עם מעט חפירה בחול. המעיין מוקף בצמחייה רבה של, בעיקר, קנה ואשל.

בקיר הגדה הצפונית של הנחל חצובות מדרגות עתיקות שככל הנראה, שימשו להורדת גמלים לשתייה מהגב. בסמוך למעיין נמצא מצד ירקעם מהתקופה הביזנטית ששימש כנקודת אבטחה.

שביל ישראל עובר בעין ירקעם. למקום ניתן להגיע רגלית מחניון קטן הצמוד לכביש 206, ממנו ישנה ירידה בשביל המסומן בירוק לאורך כ-500 מטרים, עד למדרגות החצובות היורדות למעין. בהתאם להנחיות רשות הטבע והגנים, אסורה לינה באתר. זאת, על מנת לאפשר לחיות לפעול בו בשעות החשיכה. עם זאת, חניון לילה נמצא ממש בסמוך ליד הכביש.

מבנה הנחל
---------

בקירו הצפוני של הנחל יורדות מדרגות חצובות מן השביל שמעל למעוק עד לקרקעיתו. אלו הן מדרגות עתיקות, שנחצבו כדי שגמלים יוכלו להגיע אל נקודות הנביעה ואל הגב הגדול.

המפלים והמעוק בעין ירקעם התפתחו בנקודות המעבר של אפיק הנחל מתחום סל הקרטון והצור מגיל הסנון, אל גג שכבת הגיר הקשה מגיל הטורון. סדרת המפלים דמויי המרזב, שגובהם כ-10 מטרים, יצרה כאן בראש המעוק מעין אולם גבוה ועגול, דמוי טאבון.

במקום מעין קלחת סגורה של סלעים, שנוצרה כתוצאה משחיקת תשתית הגיר שבקרקעית הנחל על ידי מי שיטפונות. מהקלחת נמשך נקיק קצר ועמוק, שבקרקעיתו, מכתשת גדולה ועמוקה המחזיקה מי שיטפונות. מהסדקים שבקירות הקלחת נובעים מים, המזינים לאחר תקופות גשומות פלג מים לאורך הנקיק.

קישורים חיצוניים
----------------

ויקישיתוף מדיה וקבצים בנושא **עין ירקעם** בוויקישיתוף
* עין ירקעם, באתר החברה להגנת הטבע
* עין ירקעם, באתר "טיולי - תיירות בארץ"
* אתר למנויים בלבד משה גלעד, הנגב מלא חיות. כמעט כולן נסתרות ממטיילים, באתר הארץ, 18 ביוני 2023

הערות שוליים
------------

1. ↑  הבאר המסורתית ומתקני השאיבה של פעם, באתר המידע של מדרשת שדה בוקר
2. ↑  **כל מקום ואתר**, משרד הביטחון
3. ↑  **אנציקלופדיה מפה**, הוצאת אינציקלופדיות, 2001
4. ↑  **מדריך ישראל החדש**, משרד הביטחון, 2001

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987008370888805171

 |
**מאוריצי מינקובסקי** (בפולנית: **Maurycy Minkowski**;‏ 1882/1881, ורשה – 23 בנובמבר 1930, בואנוס איירס) היה צייר יהודי-פולני, הידוע בציורי סצנות מחיי היומיום של העיירות.

ביוגרפיה
--------

הוא נולד למשפחה יהודית עשירה. מחלה שחלה כשהיה ילד קטן הותירה אותו חירש ופגעה ביכולת הדיבור שלו. בגיל שבע החל ללמוד בבית ספר לחירשים והראה כישרון רישום מוקדם, שעודד את הוריו לשלם עבור שיעורים פרטיים. בשנת 1901 החל את לימודיו הרשמיים באקדמיה לאמנויות בקרקוב, שם היה תלמידם של יוזף מהופר, יאן סטניסלבסקי וליאון ויצ'ולקובסקי. הוא סיים את לימודיו בשנת 1905.

גולים צעירים
לאחר שנודע לו על הפוגרומים המתרחשים באודסה, נסע לשם לתעד את האירועים בסדרת רישומים. לאחר מכן ערך מסע לימודים דרך גרמניה ואוסטריה וחזר לוורשה. אולם הוא נשאר זמן קצר בלבד, ואז נסע לפאריס בשנת 1908, שם התחתן והחליט להתיישב לצמיתות, אם כי לעיתים קרובות חזר לפולין כדי להשתתף בסדנאות ציור באוויר הפתוח בקז'ימייז' דולני, סניאטין וקרשניק. ציוריו הוצגו בוילנה ולודז'.

בתחילת נובמבר 1930 הוא נסע לארגנטינה כדי לסייע בהכנת התערוכה הראשונה שלו מחוץ לפולין של ציוריו. ארגנטינה הייתה אמורה להיות תחנתו הראשונה בשרשרת תערוכות שתוכננה באמריקה. הוא רצה לחזור לאחר מכן לפולין ומשם לעלות לארץ ישראל.

מאוחר יותר באותו חודש, מכיוון שלא הצליח לשמוע את צפירת המונית שהתקרבה לכיוונו, הוא נדרס. התערוכה הוצגה כמחווה לאחר מותו ליצירתו, בחסות הקהילה היהודית בארגנטינה. בשנת 1931 הוקמה ועדה לגיוס כספים לרכישת עבודותיו.

בשנת 1942, רובם הגדול של עבודותיו הועמדו למכירה פומבית. רובם נרכשו על ידי "Fundación IWO" (הסניף הארגנטינאי של ייווא) ואוחסנו בבניין הקהילה היהודית בארגנטינה. כמה מציוריו נהרסו ורבים מהם ניזוקו בשנת 1994, בפיגוע בבניין הקהילה היהודית בארגנטינה. באותו פיגוע נהרגו 85 בני אדם. הציורים ששרדו הוצגו במוזיאון אדוארדו סיבורי בשנת 2011.

ציורים נבחרים
-------------

* אישה מתפללתאישה מתפללת
* אחרי הפוגרוםאחרי הפוגרום
* הרוכלהרוכל
* שוק העופותשוק העופות

קישורים חיצוניים
----------------

ויקישיתוף מדיה וקבצים בנושא **מאוריצי מינקובסקי** בוויקישיתוף
* מאוריצי מינקובסקי (1881-1931), דף שער בספרייה הלאומית

הערות שוליים
------------

1. 1 2  Brief biography @ Culture.pl.
2. ↑  "The IWO Foundation will present the work of Maurycy Minkowski at the Sivori Museum" @ Ito Gadol.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007265434405171
* GND: 127333916
* ISNI: 0000 0000 6680 3069
* LCCN: n2008060798
* NLP: A21154879
* RKD: 56306
* ULAN: 500062890
* VIAF: 10865382
* WorldCat: lccn-n2008060798

 |
**משפחת קאזיס** (גם קזיס, קסס, בקסטיליאנית: Kazis) היא משפחה יהודית-ספרדית, שהצמיחה מתוכה רבנים, סופרים, סוחרים גדולים ואישי ציבור רבים.

אטימולוגיה
----------

שם המשפחה קשור לעיירה קאסס (Caces, Oviedo) הסמוכה לאוביידו, ספרד. יש טענה שהשם קשור לעיירה קסיס הסמוכה למרסיי.

הכינוי קזיס בערבית מתייחס לכהן דת לא מוסלמי ובצפון אפריקה התייחס בייחוד לראש קהילה יהודי. השם קאזיס מופיע כשם משפחה יהודי בירושלים בסוף המאה ה-18.

היסטוריה
--------

לפי המחקר היגרו בני המשפחה בסוף המאה ה-14 מצפון ספרד או דרום צרפת אל איטליה ומשם ליוון, טורקיה וצפון אפריקה.
בני המשפחה פעלו בעיקר בחלק האירופי של האימפריה העות'מאנית ויצרו קשרים חברתיים, כלכליים וקשרי נישואין עם המשפחות היהודיות העשירות של סלוניקי ואיסטנבול.

קישורים חיצוניים
----------------

* מקור השם קזיס, באתר "אנו – מוזיאון העם היהודי"

הערות שוליים
------------

1. ↑  ואלה שמות יהודי ירושלים בשנים (1760-1763), יעקב ברנאי, יד יצחק בן-צבי.
2. ↑  ארגון הקהילה היהודית בסלוניקי (1912–1943): בין תומכים בהיטמעות, סוציאליסטים וציונים,מינה רוזן.
3. ↑  קשרי נישואין וקשרים כלכליים עם בני משפחות אלטיני, מודיאנו, נברו.
**הבחירות הכלליות בגרמניה המערבית** נערכו ב-5 באוקטובר 1980 ובמהלכן נראה שינוי משני במושבים של הסיעות הגדולות בבונדסטאג (הבית התחתון של הפרלמנט הגרמני). שינוי זה ניכר לטובת הקואליציה הקיימת של המפלגה הסוציאל-דמוקרטית של גרמניה (SPD) והמפלגה הדמוקרטית החופשית (FDP), שהמשיכו לתפקד כקואליציה בראשות הקנצלר המכהן הלמוט שמידט.

לקראת הבחירות החליפה האופוזיציה, שהורכבה מן האיחוד המפלגתי של המפלגה הנוצרית-דמוקרטית הגרמנית (CDU) והמפלגה הנוצרית-סוציאלית בבוואריה (CSU) את מנהיגם המועמד למשרת הקנצלר, מהלמוט קוהל לפרנץ יוזף שטראוס. שטראוס, שנחשב לפוליטיקאי ניצי לעומת שמידט המתון, הוביל לנסיגת חלק מקהל בוחריו ומעברו לתמיכה בקואליציה הסוציאל-ליברלית. כך תוצאות הבחירות הובילו לירידת האיחוד ב-17 מושבים, עליית ה-SPD ב-4 מושבים ועליית ה-FDP ב-14 מושבים. ממשלת שמידט החדשה (שהייתה לממשלתו השלישית) התפרקה באמצע כהונתה, כאשר מאבקים פנים-קואליציוניים הובילו להדחת הקנצלר בהצבעת אי-אמון ב-1983 ולהחלפתו בהלמוט קוהל, שהתמנה מחדש למנהיג מפלגות האיחוד CDU\CSU.

קודם הבחירות הרכב הבונדסטאג, על 518 חבריו, היה כזה:

* CDU\CSU - 243
* SPD - 214
* FDP - 39

בעקבות הבחירות, השתנה ההרכב לכדי:

* CDU\CSU - 226
* SPD - 218
* FDP - 53

לקריאה נוספת
------------

* R. E. M. Irving, W. E. Paterson, **THE WEST GERMAN ELECTION OF 1980: CONTINUITY PREFERRED TO CHANGE**, Parliamentary Affairs, Volume XXXIV, Issue 2, Spring 1981, Pages 191–209

קישורים חיצוניים
----------------

ויקישיתוף מדיה וקבצים בנושא **הבחירות הכלליות בגרמניה המערבית 1980** בוויקישיתוף
* הבחירות לבונדסטאג 1980, באתר הבונדסטאג
* משאבי בחירות - הבחירות הכלליות בגרמניה המערבית 1980

| גרמניהגרמניה מערכות בחירות בגרמניה |
| --- |
| רפובליקת ויימאררפובליקת ויימאר רפובליקת ויימאר וגרמניה הנאציתגרמניה הנאצית גרמניה הנאצית | 1932 (יולי) • 1932 (נובמבר) • 1933 (מרץ) 1933 (נובמבר) • 1936 • 1938 |
| גרמניה המערביתגרמניה המערבית גרמניה המערבית | 1969 • 1972 • 1976 • 1980 • 1983 • 1987 |
| גרמניהגרמניה גרמניה | 1990 • 1994 • 1998 • 2002 • 2005 • 2009 • 2013 • 2017 • 2021 |
**עין טב** (גם **עייני טב**) הוא שמה של עיירה יהודית קדומה ביהודה הנזכרת רבות בכתבי חז"ל, בעיקר בהקשר לקידוש החודש שהתקיים בה לאורך השנים.

בהתאם למקורות היהודיים, בעין טב התקיים בית הוועד המיוחד לקידוש החודש ולעיבור השנה לאורך תקופת המשנה והתלמוד, וזאת גם לאחר מעבר הסנהדרין לגליל עם דיכוי מרד בר כוכבא. זאת, בהתאם להלכה לפיה: "אין מעברין את השנים אלא ביהודה".

בתלמוד הבבלי מובא כי רבי יהודה הנשיא הורה לרבי חייא ללכת ולקדש את החודש בעין טב, ולשלוח לו אישור מיוחד על כך: "אמר לו רבי לרבי חייא, זיל (לך) **לעין טב** וקדשיה לירחא (וקדש את החודש), ושלח לי סימנא (את הסימן הבא) – דוד מלך ישראל חי וקיים".

בתלמוד הירושלמי נזכר מעשה ברבי חנינא שהלך לקדש את החודש בעין טב בשעה שמזג האוויר היה מעונן, אולם הצליח לבסוף להבחין בירח דרך חור בעננים: "רבי חנינה אזל (הלך) **לעין טב למימנא** (לקדש את החודש), והווה אוירא מעונן ... והקדיח לו הקב"ה ככברה ונראה מתוכה". כן נזכר בתלמוד מעשה באמורא רב הונא (חונא) בר אבין שהלך לקדש את החודש במקום: "רב חונה אזל (הלך) **לעייני טב למימנה**".

בבית הוועד שבעין טב נקבעו גם הלכות שונות הנוגעות לקידוש החודש, ובהן לעניין הקריאה בתורה בראש חודש: "אלא **בעין טב**, על ידי שאינון ידעין דהוא ריש ירחא (כיוון שיודעים שם שראש חודש), קורין בראש חודש", וכן לעניין התקיעה בשופר לאחר ההכרזה על קידוש החודש: "אבא בר בא שאל לרבי, שופר קדוח מהו, אמר לו, כזה תוקעין **בעייני טב**".

הגם שקידוש החודשים והשנה התבצע במקומות נוספים, כגון יבנה שביהודה ואושה שבגליל, המשיכה העדות בבית הוועד בעין טב להיחשב למוסמכת ביותר: "רבי הושעיה כד הוה מקבל סהדיא (כאשר רבי הושעיה היה מקבל את עדות החודש) **בעין טב**, הוה אמר לון (היה אומר לעדים) הון ידעין (דעו) כמה עדות יוצא מפיכם, כמה שכר בתים יוצא מפיכם ... אפילו דיני נפשות".

לאור התיאורים שבמקורות, מקובל להצביע על מיקומה של עין טב הקדומה באזור שפלת לוד. חיזוק משמעותי לכך הוא אזכורה של עיירה בשם **ENTABA** במפת מידבא מהמאה השישית לספירה, בין לוד ובין יבנה. בנוסף, יישוב בשם **עין טאב** נזכר בתעודה עות'מאנית מן המאה השש עשרה ככפר קטן שהתקיים באותה תקופה באזור לוד ואונו.

לקריאה נוספת
------------

* שמואל קליין, **ספר היישוב**, עמ' 115.
* שמואל ספראי, "המקומות לקידוש חודשים ולעיבור השנה בארץ לאחר החורבן", **תרביץ** ל"ה (ה'תשכ"ו), עמ' 27.

הערות שוליים
------------

1. ↑  תלמוד בבלי, מסכת סנהדרין, דף י"א, עמוד ב'.
2. ↑  תלמוד בבלי, מסכת ראש השנה, דף כ"ה, עמוד א'.
3. ↑  תלמוד ירושלמי, מסכת ראש השנה, פרק ב', הלכה ב'.
4. ↑  תלמוד ירושלמי, מסכת סוכה, פרק ב', הלכה ה'.
5. ↑  תלמוד ירושלמי, מסכת ברכות, פרק ד', הלכה א'.  
תלמוד ירושלמי, מסכת תענית, פרק ב', הלכה י"ד.  
תלמוד ירושלמי, מסכת תענית, פרק ד', הלכה א'.
6. ↑  תלמוד ירושלמי, מסכת ראש השנה, פרק ג', הלכה ו'.
7. 1 2  תלמוד ירושלמי, מסכת נדרים, פרק ו', הלכה ח'.
**קרב נארווה** היה קרב בין צבא שוודי בפיקוד קרל השנים עשר, מלך שוודיה, לבין צבא רוסיה, שהתרחש בנובמבר 1700 באזור העיר נארווה (כיום באסטוניה) במסגרת השלבים הראשונים של מלחמת הצפון הגדולה. הקרב הסתיים בניצחון מוחץ של הצבא השוודי, ובהשמדה כמעט מוחלטת של הצבא הרוסי, שהטיל מצור על נארווה.

רקע
---

מיד עם סיום מערכות אזוב, בהסכם שנחתם עם האימפריה העות'מאנית בשנת 1700, הכריז פיוטר הגדול על מלחמה נגד שוודיה. הכוחות הרוסים החלו להתקדם לכיוון נארווה. ב-29 באוקטובר הגיעו הכוחות הרוסיים אל העיר והחלו בהכנות להטלת מצור עליה. עקב בעיות בקירוב תותחי המצור הרוסיים לחומות העיר, הירי שלהם לא הצליח לגרום נזק רב למצודה.

הכוחות הרוסים כללו כ-30 אלף חיילים וכ-284 תותחים. זאת לעומת כ-1,500 חיילים שוודים שהתבצרו במצודה.

כאשר נודע לפיקוד הרוסי, שצבא שוודי בפיקוד קרל השנים עשר, מלך שוודיה, נחת בקרבת העיר, שלח פיוטר הגדול 5,000 פרשים בפיקוד בוריס שרמטייב, לאסוף מודיעין על תנועות הצבא השוודי, שלפי הערכות חוקרים כלל 12-9 אלף חיילים. הפרשים הרוסיים הגיעו לשיירת הכוחות השוודים, אך חששו להיכנס איתם לקרב וחזרו למחנה הרוסי.

ב-29 בנובמבר עזב פיוטר הגדול את המחנה.

מהלך הקרב
---------

עם שחר 30 בנובמבר השוודים החלו במתקפה. בעקבות תנאי מזג האוויר והשלג הכבד, הצליחו השוודים להתקרב לעמדות הכוחות הרוסים ואף לכבוש את עמדות התותחים. במחנה הרוסי החלה פאניקה. הפרשים בפיקוד בוריס שרמטייב נסוגו לצד השני של הנהר. במהלך הנסיגה וחציית הנהר איבדו כ-1,000 חיילים. גם כוחות הרגלים החלו בנסיגה. רוב הפיקוד העליון שהיה במחנה נכנע לשוודים. המפקד העליון של הכוחות הרוסים, קרל דה קרוי, נלקח בשבי והועבר לטאלין. מספר יחידות החזיקו בהגנה והלחימה הסתיימה רק עם רדת החשכה.

בבוקר סוכם על כך שהכוחות הרוסים יעזבו את המקום עם דגלים ונשק אישי אך ללא תותחים. במהלך מעבר הכוחות דרך הנהר, הפרו השוודים את תנאי ההסכם ולקחו חלק מהחיילים בשבי.

השלכות הקרב
-----------

הצבא הרוסי ספג מפלה קשה ביותר. רוב התותחים אבדו וגם האבידות בכוח האדם היו גדולות, במיוחד בחלק הפיקודי. למשך מספר שנים באירופה לא התייחסו ברצינות לצבא הרוסי ולמלך שוודיה היה מוניטין של מצביא דגול.

לאור התבוסה הקשה וחיסולו המוחלט כמעט של הצבא הרוסי, אם השוודים היו מחליטים להתקדם לעומק רוסיה, לפיוטר הגדול לא היה כוח לעצור אותו. אולם במקום זאת, החלו השוודים בלחימה נגד בעלי ברית של הרוסים בליבוניה.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **קרב נארווה (1700)** |

* קרב נארווה, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007558251605171
* LCCN: sh85089870

 |
האיש מקלוניקוון
**האיש מקלוניקוון** היא גופת כבול אירית מתקופת הברזל שנמצאה בביצת כבול בקלוניקוון, במחוז מית' באירלנד, במרץ 2003. רק פלג גופו העליון והבטן התחתונה של האיש שרדו.

מותו
----

אפו נמצא מעוך, שיניו עקומות, והיה לו זקן דק. גופת האיש נמצאה במכונת קצירת כבול, וייתכן שהיא זו שאחראית לפגיעה בפלג גופו התחתון. על פי בדיקות השרידים, גובהו 157 ס"מ. בחינת הראיות בגופה על ידי משטרת אירלנד הובילה להשערה כי האיש נרצח: בגולגולתו יש פצע פתוח ועמוק שנעשה על ידי מכשיר חד, וחלקים ממוחו נמצאו בו. יש גם חתך גדול לאורך גשר האף ועד לעינו הימנית - ככל הנראה זו המכה שהרגה אותו. שתי הפציעות נגרמו על ידי אותו כלי חד, ככל הנראה גרזן. תיארוך פחמן-14 קבע את מותו בין השנים 392 לפנה"ס ל-201 לפנה"ס, במהלך תקופת הברזל של מערב אירופה. משמע ששרידיו בני כ-2,300 שנה.

מחקר מדעי על שיערו שפך אור על הדיאטה של האיש עד למותו. על פי המחקר, הדיאטה שלו הייתה עשירה בירקות וחלבונים, מה שייתכן מלמד שמותו אירע בחודשי הקיץ החמים של השנה, תקופה בה ירקות זמינים יותר. האיש היה צעיר למדי בעת מותו; ככל הנראה הוא מת בתחילת שנות העשרים שלו. 

יש הגורסים כי מותו היה חלק מפולחן הקרבה. על פי מחקרים על הגופה ועל גופות כבול אחרות פיתח נד קלי, אוצר המוזיאון הלאומי של אירלנד תאוריה המסבירה מדוע גופות כה רבות נמצאו בגבולות של אזורים פוליטיים או גבולות ממלכה חשובים. לדבריו, באותה תקופה הוקרבו קורבנות אדם כדי לרצות את אלי הפריון להבטיח יבול טוב ברחבי הממלכה. הקורבנות נקברו באופן סמלי בגבולות הממלכה. לפיכך, הגופה הייתה חלק מתערוכה של המוזיאון הלאומי של אירלנד בדבלין בשם "מלכות והקרבה" בין השנים 2006-2007.

שיער
----

המאפיין הייחודי ביותר של האיש הוא שיערו, שתסרוקתו עוצבה בעזרתו של ג'ל לשיער: תערובת של שמן צמחי ושרף אורן שיובא מדרום-מערב צרפת או צפון ספרד. שאריות של שיער נמצאו גם על הגופה עצמה. עובדה זו יכולה להעיד על סחר בין אירלנד ודרום אירופה במאה הרביעית והשלישית לפני הספירה, טרם ההשפעה הרומית על הקלטים של איבריה. ייתכן שהדבר מלמד שהאיש היה עשיר, שהרי היו לו את האמצעים לרכוש קוסמטיקה מיובאת.

לקריאה נוספת
------------

* Iron Age 'bog bodies' unveiled,‏ 7 בינואר 2006, באתר BBC.

קישורים חיצוניים
----------------

ויקישיתוף מדיה וקבצים בנושא **האיש מקלוניקוון** בוויקישיתוף
**האיש שידע יותר מדי** (באנגלית: **The Man Who Knew Too Much**) הוא סרט מתח בריטי משנת 1934 בבימויו של אלפרד היצ'קוק, בו מופיעים לסלי בנקס ופיטר לורה. זה היה אחד הסרטים המצליחים והמוערכים ביותר בתקופה הבריטית של היצ'קוק.

הסרט הוא סרטו הראשון של היצ'קוק עם שם זה, כשבשנת 1956 יצא סרט באותו שם אך עם עלילה ותסריט שונים באופן משמעותי. הסרט השני הציג את ג'יימס סטיוארט ואת דוריס דיי, והוא צולם באולפני סרטי פרמאונט. בראיון לפרנסואה טריפו בשנת 1967 היצ'קוק טען כי הוא מעדיף את הגרסה השנייה.

אין קשר בין הסרט משנת 1934 לספרו של ג. ק. צ'סטרטון עם אותו השם משנת 1922. היצ'קוק החליט להשתמש בשם כיוון שהוא החזיק בזכויות הסרט לכמה מהסיפורים בספר.

עלילה
-----

בוב וג'יל לורנס (לסלי בנקס ועדנה בסט), זוג בריטי בטיול בשווייץ עם בתם בטי (נובה פילבה), מתיידדים עם הצרפתי לואי ברנרד (פייר פרזניי) השוהה במלונם. ג'יל משתתפת בתחרות בניית יונים מחימר. היא מגיעה לגמר אך מפסידה לאדם בשם רמון (פרנק ווספר), מכיוון שברגע המכריע היא מוסחת על ידי שעון פעמונים השייך לאבוט (פיטר לורה).

באותו ערב, לואי נורה כשג'יל רוקדת איתו. לפני מותו, הוא אומר לג'יל היכן למצוא פתק המיועד לקונסול הבריטי. היא אומרת לבוב, אשר קורא את הפתק המתריע מפני פשע בינלאומי מתוכנן.

הפושעים המעורבים בירי חוטפים את בטי, ומאיימים להרוג אותה אם הוריה יגידו למישהו על הפשע המתוכנן. בוב וג'יל חוזרים לאנגליה לאחר שלא הצליחו לבקש עזרה מהמשטרה. באנגליה הם מגלים שהקבוצה (בראשות אבוט) שכרו את רמון לירות בראש מדינה אירופי במהלך קונצרט באלברט הול. ג'יל משתתפת בקונצרט ומצליחה למנוע את הרצח.

הפושעים חוזרים למאורתם. בוב נכנס למאורה זו על מנת לחפש את בטי, מה שמוביל לנפילת שניהם בשבי הפושעים. המשטרה מקיפה את הבניינים ומתפתח קרב יריות. הפושעים מחזיקים מעמד עד שהתחמושת שלהם נגמרת ורובם נהרגים.

בטי מטפסת אל הגג, בורחת מרמון, שעוקב אחריה. קצין משטרה לא מעז לירות עליו כי בטי כל כך קרובה אליו. ג'יל חוטפת את הרובה ויורה ברמון שנופל מהגג. המשטרה מסתערת על הבניין. אבוט, המוח הפלילי, מסתתר בתוכו אך הוא מתגלה בשל צלצול שעונו. הוא יורה בעצמו (כפי שמראה עשן היריות) ומת. בטי מתאחדת עם הוריה.

ראו גם
------

* האיש שידע יותר מדי (סרט, 1956) - גרסה שנייה לאותו סרט, שגם אותה ביים אלפרד היצ'קוק.

קישורים חיצוניים
----------------

ויקישיתוף מדיה וקבצים בנושא **האיש שידע יותר מדי** בוויקישיתוף

* "האיש שידע יותר מדי", במסד הנתונים הקולנועיים IMDb (באנגלית)
* "האיש שידע יותר מדי", באתר נטפליקס
* "האיש שידע יותר מדי", באתר AllMovie (באנגלית)
* "האיש שידע יותר מדי", באתר Rotten Tomatoes (באנגלית)
* "האיש שידע יותר מדי", באתר Metacritic (באנגלית)
* "האיש שידע יותר מדי", באתר אידיבי
* "האיש שידע יותר מדי", במסד הנתונים הקולנועיים KinoPoisk (ברוסית)

הערות שוליים
------------

1. ↑  "Alfred Hitchcock Collectors' Guide: The Man Who Knew Too Much (1934)". Brenton Film.
2. ↑  "The Making of The Man Who Knew Too Much", *The Man Who Knew Too Much* (1956) DVD

|  |  |
| --- | --- |
| בקרת זהויות עריכת הנתון בוויקינתונים | 
* BNE: XX3829998
* BnF: cb16758777p (data)
* LCCN: no00075906
* SUDOC: 180899082
* VIAF: 227039281
* WorldCat (עם VIAF): 227039281

 |
**ויקטור מילר** (בגרמנית: **Victor Müller**‏; 29 במרץ 1829 – 21 בדצמבר 1871) היה צייר גרמני.

ביוגרפיה
--------

החל בלימודיו האמנותיים בבית הספר לאמנות בפרנקפורט, המשיך אותם באנטוורפן ובסופו של דבר נסע לפריז (1849), שם שהה 11 שנים, תוך שהוא לומד בחריצות את השיטות והסגנון של תומא קוטור (אנ'), אז'ן דלקרואה וגוסטב קורבה. הוא הפך לחסיד של קורבה, שהטכניקה שלו הייתה ההפוכה מזו של קוטור, הוא אימץ, ובעקבות זאת סייע לקידומה בגרמניה.

בשנת 1858 הוא חזר לפרנקפורט, שם עד מהרה משך תשומת לב עם סדרת תמונות, ריאליסטיות בסגנונן ובעלות קסם צבעוני רב, אך בקושי הבינו את עבודתו, בציבור באותה תקופה, היה רגיל למגמה הסנטימנטלית של בית הספר בדיסלדורף. לכן, הוא עבר למינכן בשנת 1866, שם היה סיכוי גבוה יותר שיעריכו את גישתו המהפכנית בציור כמו ב"נימפת העץ הנרדמת" (1863) שהכין עבור טירת קרונברג בטאונוס. הוא צייר סדרה של סצינות מתולדות הברון הרטמות פון קרונברג.

בעקבות עבודות אלה נוצרו עבודותיו "המלט עם הורציו בחצר הכנסייה", "אופליה ליד הנחל", "רומיאו ויוליה", ויצירתו האחרונה והלא גמורה, "פאוסט בטיול". בין שאר עבודותיו ניתן למנות את "נימפת העץ". התמונה האחרונה שסיים הייתה "נערת פרחים".

כל יצירותיו מתייחדות באופי ספרותי או פיוטי הפונה לפאר כמו סוג של מוזיקה לירית, אם כי הצביעה לעיתים נראית על סף הרשלנות.

הוא נישא לאידה שולדרר, אחותו של הצייר אוטו שולדרר בשנת 1868.

מורשת
-----

השפעתו כקולוריסט נבעה לא רק מהכנסת אלמנט הטון לציורי בית הספר במינכן, אלא גם מהתפיסה האמיתית יותר של דמויות היסטוריות והתבוננות יותר מעמיקה בטבע בקרב דור האמנים הצעיר.

גלריה
-----

* ברטה פון רדוביץברטה פון רדוביץ
* משפטו של פריסמשפטו של פריס
* רומאו ויוליהרומאו ויוליה
* דיוקן נשידיוקן נשי

קישורים חיצוניים
----------------

ויקישיתוף מדיה וקבצים בנושא **ויקטור מילר** בוויקישיתוף

הערות שוליים
------------

1. ↑  Gilman, D. C.; Peck, H. T.; Colby, F. M. eds. Müller, Victor, **The New International Encyclopædia**
2. ↑  Otto Scholderer, Digital Collection (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb12287422j (data)
* GND: 118585231
* ISNI: 0000 0001 1607 2103
* LCCN: nr91044669
* NTA: 072988053
* RERO: 02-A025977373
* RKD: 58408
* SUDOC: 031709613
* ULAN: 500019670
* VcBA: 495/145415
* VIAF: 22933959
* WorldCat: lccn-nr91044669

 |
**מיכאל צורק** (בגרמנית: **Michael Zorc**, נולד ב-25 באוגוסט 1962 בדורטמונד שבגרמניה המערבית) הוא כדורגלן עבר גרמני ששיחק בבורוסיה דורטמונד ובנבחרת גרמניה בעמדת הקשר.

צורק היה קפטן בורוסיה דורטמונד בין השנים 1989 ו-1997.

קריירת מועדונים
---------------

צורק שיחק בקבוצת הנוער של בורוסיה דורטמונד, ועלה לקבוצה הבוגרת בשנת 1981. צורק שיחק לאורך כל הקריירה שלו בבורוסיה דורטמונד, ונחשב לאחד מגדולי שחקניה בכל הזמנים. צורק זכה בגרמניה עם בורוסיה דורטמונד בשתי אליפויות הבונדסליגה, גביע מקומי אחד. בזירה הבינלאומית, צורק הגיע עם דורטמונד לגמר גביע אופ"א 1993, בו הפסידה הקבוצה במפגש כפול ליובנטוס. בשנת 1997, נפגשו שתי הקבוצות שוב, הפעם בגמר ליגת האלופות, בו דורטמונד ניצחה 3-1, וצורק זכה להניף את גביע האלופות לפני פרישתו, כמו גם את הגביע הביניבשתי באותה שנה, לאחר ניצחון בגמר על קרוזיירו. בשנת 1998 פרש צורק ממשחק פעיל לאחר 17 שנים בבורוסיה דורטמונד, בהן צבר 463 הופעות בבונדסליגה והבקיע 131 שערים, והוא מדורג במקום השני בטבלת המבקיעים של בורוסיה דורטמונד בכל הזמנים, לאחר מנפרד בורגסמולר.

קריירה בינלאומית
----------------

לצורק שבע הופעות במדי נבחרת גרמניה, אך הוא מעולם לא זומן לטורניר גדול, על אף הצלחתו בבורוסיה דורטמונד. בשנת 1981 זכה באליפות העולם עד גיל 20 ובאליפות אירופה עד גיל 18 במדי נבחרות גרמניה הצעירות.

לאחר הפרישה
-----------

צורק המשיך לעבוד בבורוסיה דורטמונד גם לאחר פרישתו ממשחק, ומונה למנהל הספורטיבי של הקבוצה, וזכה עמה בתפקיד זה באליפויות בשנים 2002, 2011 ו-2012.

תארים
-----

עם בורוסיה דורטמונד:

* גביע אירופה לאלופות: 1996/1997
* הגביע הביניבשתי: 1997
* אליפויות הבונדסליגה: 1994/1995, 1995/1996
* הגביע הגרמני: 1988/1989

עם נבחרות גרמניה המערבית הצעירות:

* גביע העולם עד גיל 20: 1981
* אליפות אירופה עד גיל 18: 1981

קישורים חיצוניים
----------------

ויקישיתוף מדיה וקבצים בנושא **מיכאל צורק** בוויקישיתוף

* פרופיל, באתר Transfermarkt
* פרופיל, באתר Fussballdaten.de (בגרמנית)
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

הערות שוליים
------------

1. ↑  טבלת שיאני המבקיעים של בורוסיה דורטמונד באתר worldfootball.net

|  |  |
| --- | --- |
| בקרת זהויות עריכת הנתון בוויקינתונים | 
* GND: 189562196
* ISNI: 0000 0003 6958 959X
* VIAF: 220823872
* WorldCat (עם VIAF): 220823872

 |
**ויקטור סאדה רמיזה** (בספרדית: **Víctor Sada Remisa**; נולד ב-8 במרץ 1984 בבדאלונה שבקטלוניה) הוא כדורסלן ספרדי המשחק בעמדת הרכז באנדורה. גובהו 1.92 מטר. עם ברצלונה היה שותף לזכייה באליפות היורוליג ב-2010 ובאליפות ספרד בשנים 2004 ו-2009. סאדה ידוע במיוחד במשחק ההגנה הלוחמני וביכולת חטיפת הכדורים שלו.

קריירה
------

סאדה גדל במחלקת הנוער של ברצלונה. בשנת 2002 הוא השתתף עם נבחרת העתודה של ספרד באליפות אירופה עד גיל 20. באותה שנה הוא הצטרף לברצלונה ב', קבוצת מילואים של המועדון ששיחקה בליגת החובבים. הוא שיחק במשך שלוש עונות בקבוצה והיה אחד מהשחקנים הבולטים שלה. בעונת 2003/2004 הוא הגיע לשיא יכולתו במדי הקבוצה כאשר קלע 10.9 נקודות ומסר 4.5 אסיסטים בממוצע למשחק. 

בעקבות היכולת הטובה שהפגין, קודם סאדה לקראת סיום אותה עונה לקבוצה הבוגרת של ברצלונה, ששיחקה בליגת העל הספרדית וביורוליג. באותו קיץ הוא השתתף פעם נוספת עם ספרד באליפות אירופה עד גיל 20. עם זאת, הוא לא הצליח להשתלב בברצלונה מבחינה מקצועית וקיבל דקות משחק מועטות במשחקים בהם שותף. בעקבות מעמדו הירוד בקבוצה הוא עבר לז'ירונה ב-2006.

בעונתו הראשונה בז'ירונה, 2006/2007, השיג סאדה ממוצעים של 5.2 נקודות ו-1.8 אסיסטים למשחק, וסייע לקבוצה לזכות באליפות היורוצ'לנג' ולסיים במקום החמישי בליגה הספרדית - המיקום הגבוה בתולדותיה. בעונה שלאחר מכן, בה השתתף עם ז'ירונה בגביע יול"ב, הוא שיפר את ממוצעיו ל-7.8 נקודות ו-4.2 אסיסטים.

לפני עונת 2008/2009 חזר סאדה ברצלונה, והחל לקבל דקות משחק רבות יותר. לעיתים הוא פתח בחמישיית הקבוצה, ובסך הכול השיג באותה עונה ממוצעים של 2 נקודות ו-2.7 אסיסטים ביורוליג, ושל 4 נקודות ו-3 אסיסטים במסגרת הליגה הספרדית. הוא סייע לקבוצתו לזכות באליפות ספרד באותה עונה, לאחר ניצחון על טאו ויטוריה בסדרת הגמר.
בעונה הבאה, 2009/2010, היה סאדה שותף לזכיית הקבוצה באליפות היורוליג, כאשר תרם לקבוצה בעיקר ברוח הלחימה שהכניס לה במשחק ההגנה ושימש כרכז מחליף לריקי רוביו. הוא לא שותף כלל בחצי גמר הפיינל פור מול צסק"א מוסקבה, אך במשחק הגמר מול אולימפיאקוס היה משמעותי עבור קבוצתו, כאשר שיחק 21 דקות וקלע שבע נקודות.
בקיץ 2012, חתם סאדה לשנתיים עם אופצייה לשנתיים נוספות בברצלונה.

קישורים חיצוניים
----------------

ויקישיתוף מדיה וקבצים בנושא **ויקטור סאדה** בוויקישיתוף

* פרופיל אולימפי, באתר olympedia.org
* פרופיל, באתר eurobasket
* פרופיל, באתר פיב"א
* פרופיל, באתר היורוליג
* פרופיל, באתר ליגת העל הספרדית בכדורסל (בספרדית)
* דף השחקן באתר ברצלונה
* פרופיל וסטטיסטיקות באתר היורוליג
* ויקטור סאדה באתר הליגה הספרדית (בספרדית)
**ארמיית אלזס** הייתה ארמייה צרפתית שפעלה לזמן קצר בתחילת במלחמת העולם הראשונה בחזית המערבית.

היסטוריה
--------

הארמייה הוקמה ב-11 באוגוסט 1914, וכללה את הקורפוס ה-7 (גנרל בונו), קבוצת הדיוויזיות ה-1 של המילואים (גנרל ארשינאר) ודיוויזיית הפרשים ה-8. הארמייה הועמדה תחת פיקודו של הגנרל פול פו באלזס העילית. הארמייה הוקמה לאחר שהגנרל ז'ופר החליט שהארמייה הראשונה תצטרף לארמייה השנייה בתקיפת לורן. הקורפוס ה-7 היה פרוס מאזור Col de lagorge ועד לגבול שווייץ עם אלזס-לורן וכבש לזמן קצר את מילוז, אך בעקבות התקפת נגד גרמנית נאלץ לסגת לקו אלטקירך - תאן ב-9 באוגוסט ( קרב ליד סננהיים-מולהאוזן ). התקפה מחודשת על מילוז - על ידי ארמיית אלזס - נועדה להסיח את דעתם של הגרמנים מהמתקפה העיקרית של האגף הימני הצרפתי (הארמיות הראשונה והשנייה) על לורן שתוכננה ל-14 באוגוסט. לשם כך, ארמיית אלזס חוזקה על ידי הוספת חלקים של ארמיית האלפים שפורקה.

מטרתו של הגנרל פו הייתה להתקדם מעל מעברי הרי הווז' ודרך השערים הבורגונדים לאזור קולמר במישור אלזס. המבצע, שהחל ב-14 באוגוסט, התנהל תחילה כמתוכנן: לאחר שהצרפתים כבשו מחדש את מילוז בקרבות כבדים מבית לבית 19 באוגוסט) וחצו את החולה במקומות, הם יכלו להתקדם לפאתי קולמר עד ה-22 באוגוסט. אולם בשלב זה, שאר הארמיות הצרפתיות כבר הובסו בקרבות הגבול, וארמיית אלזס נאלצה לסגת ולתת להם חלקים מכוחותיה. הקורפוס ה-7 שימש להקמת הארמייה השישית החדשה באזור פריז, קבוצת דיוויזיית המילואים הראשונה פורקה והדיוויזיות שלה נשלחו למקומות אחרים. הכוחות הנותרים - שכללו רק כוח של כשתי דיוויזיות - אורגנו מחדש ב-28 באוגוסט לקבוצת הווז', שהפכה באוקטובר 1914 לקורפוס ה-34.

מפקדים
------

* פול פו (11 באוגוסט 1914 - 28 באוגוסט 1914)

ראו גם
------

* קרב מילוז
**טרקלין נייד** (באנגלית: **Mobile Lounge**) הוא כלי רכב בשדה תעופה, המשמש להעברת נוסעים בין שערי עלייה למטוס לבין מטוסים. 

הרכב הוא למעשה אוטובוס - קרון ובו מושבים לעד כמאה נוסעים, המותקן על גבי שלדה ממונעת. תחת הקרון מותקן מנגנון המאפשר להגביה או להנמיך אותו, באופן שניתן להביא את גובה רצפת הקרון לגובה מפלס שער היציאה או פתח המטוס. באופן זה, ובשונה מבאוטובוס, הנוסעים בטרקלין אינם נדרשים לשימוש במדרגות לצורך מעבר אל הקרון או ממנו. בחלק מדגמי הטרקלין מותקן תא נהג בשני קצותיו לשימוש לפי הצורך.

הטרקלין הנייד פותח בשנות החמישים על ידי חברת קרייזלר בשיתוף עם חברת באד (Budd), במחשבה להשתמש בו לצורך עלייה למטוסים כמו גם לשם העברת נוסעים בין טרמינלים בשדות תעופה. השימוש בו שולב בתכנון הטרמינל הראשי בנמל התעופה הבינלאומי וושינגטון דאלס על ידי האדריכל אירו סארינן. הטרקלין היה מצוי בשימוש נרחב גם בנמל התעופה שארל דה גול שליד פריז ובנמל התעופה הבינלאומי מונטריאול-פייר אליוט טרודו.

פיתוח גשר העלייה למטוס והרכבות הפנימיות, המובילות נוסעים בין הטרמינלים, דחקו את רגליו של הטרקלין הנייד. כיום הוא מצוי בשימוש במספר מוגבל של שדות תעופה. נמל התעופה דאלס ונמל התעופה במונטריאול מוסיפים להשתמש בו, אך בהיקף מצומצם יותר.

בתחילת עידן מעבורות החלל השתמשה נאס"א בטרקלין הנייד בבסיסיה במרכז החלל קנדי ובבסיס חיל האוויר אדוארדס על מנת להסיע אסטרונאוטים בין בניין המוצא לבין המעבורות לקראת המראה ובכיוון ההפוך לאחר נחיתתם.

* טרקלין נייד מעמיס נוסעים מטרמינל בנמל התעופה הבינלאומי דאלאס/פורט וורת'טרקלין נייד מעמיס נוסעים מטרמינל בנמל התעופה הבינלאומי דאלאס/פורט וורת'
* דגם מאוחר של טרקלין נייד בנמל התעופה הבינלאומי דאלאס/פורט וורת'דגם מאוחר של טרקלין נייד בנמל התעופה הבינלאומי דאלאס/פורט וורת'
* טרקלין נייד בנמל התעופה הבינלאומי של מקסיקו סיטיטרקלין נייד בנמל התעופה הבינלאומי של מקסיקו סיטי

קישורים חיצוניים
----------------

ויקישיתוף מדיה וקבצים בנושא **טרקלין נייד** בוויקישיתוף

הערות שוליים
------------

1. ↑  בדגמים מוקדמים של הטרקלין הותקנו בקצותיו רמפות ניידות, שגישרו בין רצפת הקרון פתחי שערי היציאה והמטוסים.

| תעופה אזרחית  • תעופה • תעופה צבאית |
| --- |
| ארגוניםבינלאומיים | הארגון הבינלאומי לתעופה אזרחית • יאט"א | נמל התעופה הבינלאומי באינצ'און סמוך לסיאולנמל התעופה הבינלאומי באינצ'און סמוך לסיאוללוח טיסות יוצאותלוח טיסות יוצאותמטוסי KLMמטוסי KLM |
| שדה תעופה | טרמינל • עלייה למטוס • שער עלייה למטוס • גשר עלייה למטוס • מדרגות ניידות • טרקלין נייד • קרוסלת מטען • הנחיית כלי טיס על הקרקע • שירותי קרקע למטוס נוסעים • מִנחת |
| חברת תעופה | חברת דגל • חברת חסך • חברת שכר • מועדון הנוסע המתמיד • בסיס פעולה מרכזי • רשימת חברות תעופה |
| ברית חברותתעופה | סטאר אלייאנס • Oneworld • סקאיי טים • התאחדות חברות התעופה הערביות • TUI איירליינס • ונילה אליינס • LATAM |
| כרטוס | כרטיס טיסה • כרטיס טיסה אלקטרוני • בידוק ביטחוני • כרטיס עלייה למטוס • עמדה לבידוק עצמי • כרטיס מסביב לעולם • רישום לטיסה • מחלקת טיסה • שותפות קוד • היטל דלק |
| מטוס נוסעים | עלייה למטוס • הסעה • צוות אוויר • טייס • טייס אוטומטי • מהנדס טיסה • דייל אוויר • ארוחת טיסה • קופסה שחורה • בידור בטיסה • מושב מטוס • בטיחות בטיסה • רשימת מטוסי נוסעים |
| בקרה | פיקוח טיסה • אזור בקרה מרחבית • מרחב פיקוח תעופתי • נתיב אווירי • מגדל פיקוח |
| כללי | תעופה כללית • הסכם שמיים פתוחים |
אין תמונה חופשיתאין תמונה חופשית
**מיכאל (מיקי) צלרמאיר** (נולד ב-1942) הוא עורך דין ישראלי, המתמחה במיזוגים ורכישות.

אודות
-----

בוגר תואר ראשון במשפטים מהאוניברסיטה העברית בירושלים (LL.B. 1967). בין השנים 1969 ל-1971 עבד במשרדFried, Frank, Harris Shriver & Jacobson. בשנת 1971 הצטרף כשותף למשרד פורת הגין בראשות העו"ד משה פורת. בשנת 1975 נשלח על ידי ריצ'רד רוברטס להקמת סניף של משרדו בניו יורק. עם חזרתו בשנת 1984 היה שותף מייסד במשרד "צלרמאיר, פילוסוף, רוזובסקי, צפריר, טולידאנו ושות’". משרד זה התפרק בתחילת 2016 בעקבות פרישת שניים מהשותפים הבכירים וצלרמאיר הצטרף כשותף למשרד "פישר, בכר, חן, וול, אוריון ושות'".

צלרמאיר ליוה משפטית את רכישת תנובה על ידי קרן אייפקס. הוא ייצג את חיים סבן, אייפקס ומורי ארקין ברכישת גרעין השליטה בבזק. הוא ייצג את סבן בעסקת מכירת מניותיו בקשת תמורת כ-15 מיליון דולר ואת קבוצת גורס ברכישת גילת רשתות לווין, את אהוד בן-ש"ך ברכישת חברת קניאל מצדיק בינו, לפי ערך של 220 מיליון שקל.

צלרמאיר משמש כיו"ר דירקטוריון התזמורת הפילהרמונית הישראלית. נשוי לפרופסור מיכל צלרמאיר, מרצה במכללת לוינסקי.

קישורים חיצוניים
----------------

* אלה לוי-וינריב, ‏עו"ד צלרמאיר, פרקליטם של אילי ההון: "לנכדים שלנו כבר לא תהיה מדינה - ולא בגלל הערבים", באתר גלובס, 16 בדצמבר 2008
* גולן חזני ותומר זלצר, עו"ד מיקי צלרמאיר: "מה שאמרו על זהבית כהן לא אמרו פה שנים על אף צורר", באתר כלכליסט, 25 באוגוסט 2011

הערות שוליים
------------

1. ↑  משה גורלי, עו"ד מיקי צלרמאיר מצטרף למשרד 'פישר בכר חן וול אוריון', באתר כלכליסט, 21 בפברואר 2016
טכנאי שיניים ממלא הטבעה דנטלית
**מעבדת שיניים** (מכונה גם מעבדה דנטלית, בכתיב מיושן: בית מלאכה לשיניים) היא מעבדה המייצרת מכשירים ואביזרים לשיקום השיניים וחלל הפה. את המעבדה מפעיל טכנאי שיניים על פי הנחיות שהוא מקבל מרופא שיניים.

במעבדה מיוצרים עזרים דנטליים, לרוב בהתאמה אישית: שיניים תותבות, גשרי שיניים, כתרים או שיניים מחרסינה או פלסטיק.

צביעת תותבות

אופן ההפעלה
-----------

חלק מהמרפאות הפרטיות הקטנות, מפעילות מעבדת שיניים קטנה בתוך המרפאה, אשר היקף פעולתן מצומצם ובהתאם לגודל המעבדה והכשרת הטכנאים העובדים בה, היא עשויה להיות עצמאית או להפנות חלק מייצור האביזרים למעבדות חיצוניות.
החלק המהותי ביותר במעבדה הוא עיבוד הטבעה דנטלית שיוצר רופא השיניים מפה המטופל, והעברתה באמצעות שיטת השעווה האבודה לחומר קשיח עד ליצירת דגם של פה המטופל. דגם זה משמש לייצור תותבות, כתרים, שתלים וכו'.

לקרון לעיצוב חומר
במעבדה משתמשים בכלים וחומרים רבים ובהם: ארטיקולטור המדמה את מפרק הפה וחיבור הלסתות, לקרון (Lecron) מכשיר מתכתי שקצהו מחומם באש, ומשמש לפיסול ועיצוב החומר, מברשות, קליבר, סקלפל ועוד.

### מבנה המרפאה

המרפאה מחולקת לרוב למספר אזורי עבודה, אשר במרפאות גדולות נמצאים בחדרים נפרדים.

* חלל הייצור העיקרי להרכבת התותבות, ובו שולחנות לעבודה עם חומרים קרמיים, פלסטיק, מתכות ושעווה.
* חלל עבודה עם גבס, להעברת רושם מהטבעה דנטלית. בחדר זה ישנו ציוד ליטוש (נייר זכוכית, מלטשת), שולחן ויברציה, מכשיר חיתוך וכלים לאחסון הגבס.
* פולימרזיציה - מכשירים להזרקת שעווה או פלסטיק מומסים בשיטת השעווה האבודה ליצירת תותבות.
* חימום - מכיל מלחם לחיבור גשרים, קצוות כתרים וכו'. בנוסף ישנו כבשן קטן לטיפול בחום (אנ') ביציקות מתכת, המסת מתכות וכו'.
* אזור ליטוש - ליטוש המוצרים המוכנים להסרת תומכות שהודבקו במהלך הייצור, לקראת הרכבת המכשיר בפה המטופל.

במעבדות מודרניות, חיישנים דיגיטליים מיוחדים המוכנסים לחלל הפה משמשים ליצירת מודל תלת־ממדי. המודל מודפס באמצעות מכונת תכנון בעזרת מחשב או הדפסה תלת-ממדית.

פיקוח וחקיקה
------------

בישראל, המעבדה כפופה להנחיות משרד הבריאות, הקובעות את מפעיליה, ודרכי פעולתה.

ראו גם
------

* רפואת שיניים
	+ סייעת רופא שיניים
	+ שיננית

קישורים חיצוניים
----------------

* National Association of Dental Laboratories
* World at work: Dental laboratory technicians

הערות שוליים
------------

1. ↑  Dental Laboratory Technology
2. ↑  מפרט מעבדת שיניים